
Δημοτικό αμαξοστάσιο: Οι αλήθειες και ο λαϊκισμός

Αγαπητές συνδημότισσες, αγαπητοί συνδημότες, 
Το τελευταίο διάστημα παρακολουθήσαμε μια τεράστια εκστρατεία ακραίας παραμόρφωσης της πραγματικότητας εναντίον της δημοτικής αρχής και του Δημάρχου Ξένου Μανιατογιάννη, με αφορμή το νομοσχέδιο της κυβέρνησης που κατατέθηκε στη Βουλή στις 24 Απριλίου από το υπουργείο Περιβάλλοντος και Ενέργειας (ΥΠΕΝ) και μεταξύ των ρυθμίσεων του περιλάμβανε και το περιβόητο άρθρο 92 με το οποίο δίνεται η δυνατότητα σε δεκάδες δήμους της χώρας της συνέχισης της προσωρινής λειτουργίας των χώρων που χρησιμοποιούνται ως αμαξοστάσια, δηλαδή ως ΠΑΡΚΙΝΓΚ των απορριμματοφόρων και των άλλων δημοτικών οχημάτων και μηχανημάτων ή και ως σταθμοί μεταφόρτωσης στερεών υλικών, τα οποία είναι απολύτως απαραίτητα για την καθημερινή αποκομιδή των σκουπιδιών και της ανακύκλωσης, καθώς και των κλαδιών και ογκωδών αντικειμένων (στρώματα, καναπέδες κλπ), όπως και των ΑΕΚΚ (μπαζών).
Παρά τον βαθύτατο λαϊκισμό που επικρατεί για το θέμα από χρόνια και κορυφώθηκε με αφορμή την κυβερνητική νομοθετική παρέμβαση και παρότι τα παρακάτω για τους περισσότερους είναι ήδη γνωστά, ξεκαθαρίζουμε για ακόμα μια φορά ότι:
· Η νυν δημοτική αρχή του Δήμου Βριλησσίων δεν έφερε τα απορριμματοφόρα στο χώρο της πρώην Ναυτικής Βάσης, αλλά εκεί τα βρήκε από τις προηγούμενες διοικήσεις της Νέας Πνοής, δηλαδή των παρατάξεων των κ.κ. Ντινόπουλου και Πισιμίση/Ιωαννίδη
· Η νυν δημοτική αρχή εξαρχής αλλά και σε ειδικό θεματικό συμβούλιο (μόλις προ 3 μηνών) τάχθηκε υπέρ της συντομότερης δυνατής μετάβασης σε χώρο με κατάλληλες πολεοδομικές χρήσεις, για τον οποίο σχηματίζεται η ελάχιστη δυνατή συναίνεση από τις παρατάξεις του δημοτικού συμβουλίου. Πλην της παράταξης μας που δέχεται οποιαδήποτε ρεαλιστική λύση συγκεντρώνει έστω και την ελάχιστη δυνατή συμφωνία εφαρμογής της, καθώς ως τώρα ΚΑΜΙΑ ΔΕΝ ΣΥΜΦΩΝΕΙ ΜΕ ΟΠΟΙΑΔΗΠΟΤΕ ΑΛΛΗ ΠΑΡΑΤΑΞΗ ΓΙΑ ΚΑΝΕΝΑΝ ΧΩΡΟ, πέρα από γενικές ιδέες και φθηνά ευχολόγια.
· Η νυν δημοτική αρχή, παρότι από τον κραυγαλέα καθοδηγούμενο τοπικό παραταξιακό τύπο εμφανίζεται να αιφνιδίασε τις άλλες παρατάξεις, στην πραγματικότητα δεν θα μπορούσε να γνωρίζει πότε η κυβέρνηση θα έφερνε την επίμαχη ρύθμιση, καθώς αυτή αποτελεί αίτημα της ΤΑ εδώ και τουλάχιστον πέντε (5) χρόνια και ούτε ποτέ διεκδικήσαμε προνομιακές σχέσεις με τον συγκεκριμένο ή άλλον νομοθέτη υπουργό ή με οποιονδήποτε άλλον ισχυρό κυβερνητικό παράγοντα, όπως ορισμένες πλευρές απαραδέκτως ισχυρίζονται ή αφήνουν να εννοηθεί ότι επιδιώξαμε
· Τις ημέρες συζήτησης του Ν/Σ στη Βουλή παρακολουθήσαμε ένα θέατρο του παραλόγου μεταξύ των κ.κ. Ντινόπουλου - Πισιμίση και ενός λογικά ανεξήγητου γενικευμένου ΟΧΙ ΣΕ ΟΠΟΙΑΔΗΠΟΤΕ έστω και προσωρινή νόμιμη λύση για το χώρο λειτουργίας του δημοτικού αμαξοστασίου της υπηρεσίας καθαριότητας

· Αυτό συνιστά τεράστιες ευθύνες για όσους μικροπολιτικά ρίσκαραν να φτάσουμε στην επόμενη μέρα ΧΩΡΙΣ ΚΑΝΕΝΑΝ ΧΩΡΟ - ούτε προσωρινής ούτε μόνιμης λειτουργίας - για να παρκάρονται τα απορριμματοφόρα, οι φορτωτές, τα οχήματα της Πολιτικής Προστασίας και τα άλλα οχήματα και μηχανήματα του Δήμου μας. Για όσους δηλαδή επενδύουν να καταλήξουμε ακόμα και με τα σκουπίδια στους δρόμους της πόλης και έξω από τις πόρτες των δημοτών, επειδή χωρίς Αμαξοστάσιο (δηλαδή πάρκινγκ) απορριμματοφόρων ΔΕΝ ΘΑ ΕΙΝΑΙ ΔΥΝΑΤΗ Η ΑΠΟΚΟΜΙΔΗ ΤΩΝ ΑΠΟΡΡΙΜΜΑΤΩΝ

· Αφού οι δυο τοπικοί κομματάρχες κύριοι του κυβερνώντος κόμματος κοκορεύονται ποιος λύνει και δένει καλύτερα και ποιος μπορεί να βάζει και να βγάζει νομοσχέδια στο υπουργείο Περιβάλλοντος και στη Βουλή, ας μας πουν καθαρά ΠΟΥ συγκεκριμένα στην πόλη μας μπορούν να σταθμεύουν τα δημοτικά οχήματα και μηχανήματα και ΠΟΥ μπορούν να συγκεντρώνονται τα κλαδέματα και ογκώδη αντικείμενα για να μπορεί να εξυπηρετηθεί κανονικά η πιο βασική καθημερινή λειτουργία των δρόμων και των γειτονιών των Βριλησσίων
· Γιατί τα άλλα περί Σταθμών εκτεταμένων μεταφορτώσεων και επεξεργασίας μεγάλου όγκου διαφόρων ειδών απορριμμάτων και όσα άλλα μυθεύματα διαδίδουν είναι τουλάχιστον γελοία και ανάξια σχολιασμού σε ό,τι μας αφορά, εκτός εάν αποτελούν δικούς τους κρυφούς στόχους μαζί με την ιδιωτικοποίηση της υπηρεσίας Καθαριότητας και της αποκομιδής των απορριμμάτων που είναι γνωστό ότι επιθυμούν, κάτι που θα εκτοξεύσει στα ύψη το κόστος των δημοτικών τελών σε περίοδο υγειονομικής και οικονομικής κρίσης
Να είμαστε λοιπόν ξεκάθαροι:

· Μη εύρεση λύσης για το χώρο του δημοτικού αμαξοστασίου και ιδιωτικοποίηση της υπηρεσίας Καθαριότητας και της αποκομιδής των απορριμμάτων σημαίνει για τους δημότες τουλάχιστον διπλασιασμό των δημοτικών τελών των νοικοκυριών των Βριλησσίων, εν μέσω της διαγραφόμενης νέας οικονομικής κρίσης και βαθιάς ύφεσης της οικονομίας
· Μη εύρεση λύσης στο μείζον θέμα λειτουργίας της πόλης σημαίνει τεράστιο κίνδυνο για τη υγεία των δημοτών, εν μέσω κρίσης πανδημίας του Covid-19 που θα έπρεπε να κάνει όλους πολύ πιο υπεύθυνους, αντί χειρότερους λαϊκιστές και από το πιο κακό παρελθόν τους

Αγαπητές συνδημότισσες, αγαπητοί συνδημότες, 

Δεν είναι λίγοι τελικά στην πόλη μας, 

εκείνοι που αντιλαμβάνονται την πτώση ποιότητας ζωής και λειτουργίας της καθαριότητας του Δήμου και της πόλης και της δυνατότητας εξυπηρέτησης των δημοτών, ως επιτυχία τους και ένα βήμα για να κατακτήσουν την δημαρχιακή καρέκλα. 

Εκείνοι που, αντί να συμβάλλουν με προτάσεις και συνεργασία, επιδιώκουν με κάθε τρόπο ως τοπικοί «Ιζνογκούντ» την αποτυχία της εκλεγμένης δημοτικής αρχής από τις παγίδες που οι ίδιοι στήνουν στην πόλη μας για να βγαίνουν στα προσωπικά τους διαδικτυακά προφίλ και στα χορηγούμενα σάιτ τους ως “ερχόμενοι σωτήρες”. 

Εκείνοι που πανηγυρίζουν ανύπαρκτες «νίκες» τους αντιμαχόμενοι και μεταξύ τους για το ποιος βλάπτει περισσότερο την πόλη για κομματικά οφέλη και ονειρεύονται την υποβάθμιση της ποιότητας ζωής της πόλης και της καθημερινότητας των δημοτών, ελπίζοντας μάταια ότι αυτό ευνοεί τους προσωπικούς τους σκοτεινούς σχεδιασμούς και συμφέροντα. 

Οι δημότες των Βριλησσίων όμως εξέλεξαν τη δημοτική αρχή μας για να εξασφαλίζει σταθερά και αδιαπραγμάτευτα πως ό,τι και να κάνουν οι διάφοροι απίθανοι βαρόνοι της μικροπολιτικής και τα κομματικά φερέφωνα και εξαπτέρυγά τους, η πορεία της πόλης θα παραμένει αταλάντευτη σε τροχιά βιώσιμης και εύρυθμης λειτουργίας και αναβάθμισης της ποιότητα ζωής των δημοτών της. 

Αγαπητές συνδημότισσες, αγαπητοί συνδημότες, 

Ο Δήμαρχος Ξένος Μανιατογιάννης, αντιλαμβανόμενος έγκαιρα τα αδιέξοδα από τη στάση της αντιπολίτευσης, έλαβε την πρωτοβουλία να αναβάλλει το προδιαγραφόμενο συγκρουσιακό δημοτικό συμβούλιο της Τετάρτης 29/4  και να απευθύνει πρόσκληση στους αρχηγούς των παρατάξεων σε Ειδικό Θεματικό Συμβούλιο των Επικεφαλής των δημοτικών παρατάξεων, με κατεπείγον χαρακτήρα, την Πέμπτη 30 Απριλίου, για τη διαμόρφωση κοινής συναινετικής γραμμής διαχείρισης του επίμαχου ζητήματος προ της ψήφισης του νομοσχεδίου. Οι επικεφαλής εντελώς αδικαιολόγητα δεν προσήλθαν, αρνούμενοι τη συμμετοχή και συμβολή τους στη διαμόρφωση συναινετικής θέσης σε ένα ιδιαίτερα σημαντικό ζήτημα για την εύρυθμη λειτουργία και τη δημόσια υγεία της πόλης. Στη συνέχεια και προ της ψήφισης της αναφερόμενης ρύθμισης, ο Δήμαρχος Βριλησσίων απέστειλε σχετικές ενημερωτικές επιστολές στον κ. Υπουργό Περιβάλλοντος (ΥΠΕΝ) και στον κ. Πρωθυπουργό, ενώ ζήτησε και έλαβε την ομόφωνη στήριξη της Κεντρικής Ένωσης Δήμων Ελλάδος (ΚΕΔΕ) προς τον Δήμο Βριλησσίων, με απόφαση που ελήφθη ομόφωνα σε έκτακτη συνεδρίαση της Εκτελεστικής Επιτροπής της (4/6), με θέμα την υπερψήφιση του Αρ.92 του ν/σ χωρίς καμία εξαίρεση δήμου που είχε αρχικά ενταχθεί από το υπουργείο Περιβάλλοντος στη σχετική ρύθμιση. Τέλος, ο Δήμαρχος έλαβε την απόφαση για τη σύγκλιση νέου Τακτικού Δημοτικού Συμβουλίου για την Τετάρτη 6 Μαΐου, στο οποίο σε καθαρό πια τοπίο εξευρέθηκε, τελικά, μια συναινετική λύση προσωρινής παραμονής και λειτουργίας του δημοτικού αμαξοστασίου και του χώρου χρήσης της υπηρεσίας Καθαριότητας-Ανακύκλωσης για συγκέντρωση και μεταφορά κλαδιών και ογκωδών αντικειμένων για έναν (1) χρόνο στο χώρο που ήδη λειτουργεί έως σήμερα, μέχρι την εύρεση κατάλληλης εγκατάστασης αμαξοστασίου. Κάτι που θα γίνει μέσω άμεσης έναρξης των σχετικών διαδικασιών και της καλλιέργειας εδάφους συναίνεσης για μετάβαση σε νέο (συγκεκριμένο) χώρο, όπου αυτό είναι τεκμηριωμένα (πρακτικά, νόμιμα και λειτουργικά) εφικτό. 
Έτσι, ευτυχώς, αποφεύχθηκαν τα χειρότερα που ορισμένοι αποκαλύφθηκε ότι ονειρεύονταν τζογάραντας με το παρόν και μέλλον της πόλης, με προσδοκία προσωπικά πολιτικά οφέλη. 

Παραμένει όμως ανεξήγητο γιατί τόση λάσπη εναντίον της δημοτικής αρχής και γιατί έδωσαν τα κομματικά ρέστα τους για να αποκλεισθεί το αμαξοστάσιο και ο πέριξ χώρος χρήσης της υπηρεσίας καθαριότητας (το περίφημο ΣΜΑ) του Δήμου Βριλησσίων από τη νομιμοποιητική ρύθμιση της ίδιας της κυβέρνησής τους, η οποία προέβλεπε νόμιμη προσωρινή παραμονή και λειτουργία (τελικά για 3 χρόνια), μέχρι την υποχρεωτική από τον νόμο εύρεση νέου χώρου πολεοδομικά κατάλληλης χρήσης. 

Ένας χώρος που λειτουργεί εκεί ήδη πάνω από δεκαετία (δηλαδή επί Νέας Πνοής-Ιωαννίδη στη διοίκηση) ως πάρκινγκ απορριμματοφόρων και των πραγματοποιούμενων τακτικά αναγκαίων μεταφορών κλαδιών και ογκωδών αντικειμένων (καναπέδες-στρώματα κλπ). Αυτή δηλαδή η μορφή περιορισμένης μεταφοράς/μεταφόρτωσης που όλα τα χρόνια πραγματοποιείται σε σαθρό πολεοδομικό πλαίσιο με αρνητικές συνέπειες εις βάρους του Δήμου, κι η οποία σκοπίμως και απόλυτα δόλια διογκώνεται αντιπολιτευτικά, αλλά και συγχέεται και ταυτίζεται λαϊκιστικά με μεγάλους σταθμούς μεταφόρτωσης (ΣΜΑ) άλλων Δήμων, στους οποίους πραγματοποιούνται εργασίες με ευμεγέθη μηχανολογικό εξοπλισμό. Εργασίες οι οποίες από το Δήμο μας και την αρμόδια υπηρεσία του ούτε γίνονταν, ούτε γίνονται, ούτε υπάρχει σχεδιασμός να γίνουν ποτέ στην πόλη μας. 

Όποιοι εξακολουθούν να χειρίζονται το παρόν και το μέλλον της πόλης κίτρινα και πελατειακά να γνωρίζουν ότι βρίσκονται αντιμέτωποι με τη συντριπτική πλειοψηφία των δημοτών, με το σύνολο των υπεύθυνων και υγιών δυνάμεων και πολιτών της πόλης. 

«Ως Δήμαρχος δεσμεύομαι απέναντι στους πολίτες, αναλαμβάνοντας με οποιοδήποτε κόστος, να διατηρήσω τη Βιώσιμη Λειτουργία και τη Δημόσια Υγεία της πόλης. Καλώ τους δημότες να είναι ιδιαίτερα προσεκτικοί με τις μεθοδεύσεις όσων ανεύθυνα, άκριτα και επιπόλαια επιλέγουν το «ΟΧΙ ΣΕ ΟΛΑ» και συχνά μέσα στον λαϊκιστικό ίστρο τους απορρίπτουν ακόμη και τη δυνατότητα προσωρινής λειτουργίας του στόλου αποκομιδής απορριμμάτων και του αναγκαίου χώρου χρήσης της υπηρεσίας Καθαριότητας-Ανακύκλωσης, με ό,τι συνέπειες παραμονεύουν για την υγεία των δημοτών και της πόλης».

